  Анжелика Тихонова корреспондент Балезино ёросысь нылпи садъёсты но школаосты вузы юыны ярантэм луэмен сэрен ворсазы. Иворъёсъя «Удмуртия» агентстволы со сярысь ёрос администрациын веразы. «Туннэ (11-тӥ оштолэзе — ред.) садъёсты но школаосты Балезиноын, Кожило гуртын но Кестым гуртын ворсазы. Нырысь-валысь чакламъя, 13-тӥ оштолэзёзь. Вуэз эскеронъёслы йылпумъянъёс туннэ 13 часын дасесь луозы», — валэктӥз иворъёсъя «Удмуртия» агентстволы ёрос администрацилэн тӧроезлэн мер ужпумъёъся воштӥсез Елена Касимова. Эскеронъёслы вуэз Сьӧдьяр гурт дорысь карьер палась Чупчи шурысь, водозаборысь но Такапи гурт дорысь Юнда шурысь басьтӥзы. Отын улӥсьёслэн верамезъя, вуысь пудолы жалем сиён зын нунал ӵоже лӧсъяськиз. Озьы ик 10-тӥ оштолэзе ёрос администрациын шумучыръёсты алонъя но бервылзэс быдтонъя ӧрилэсь чакламтэ кенешонзэ ортчытӥзы. Вуэз микробиологи ласянь эскеронъёслы йылпумъянъёс вуытозь, вуэ кык поллы тросгес хлор ватсазы. Ёрос эмъюртэ, нылпи юртэ, политехникумлэн огъяулоннияз но сиськоннияз, озьы ик мерлыко юрттэт сётонъя центре вуэз куас базалэн скважинаысьтыз вайизы. Балезино ёрос администрацилэн пресс-службаез, валтӥсь эмъясьлэн кылъёсыз вылэ чӧлскыса, калыклы вуэз кык час ӵоже сылытыса но бӧрысь пӧзьтыса юыны ӵектэ. Тегъёс: Балезино нылпиос Удмуртия Тазалык школаос Мерлык дӥськут  